[{"text_idx": "#000000", "text": "En vidpunkta artikolo Robert Nielsen demandas, kie estas la milionoj da homoj, kiuj ekde 2015 komencis lerni Esperanton per Duolingo. Li konstatas, ke la grandega salto antau\u0306en, kiun multaj atendis, neniam okazis."}, {"text_idx": "#000001", "text": "Mi memoras la g\u0302ojon kaj eksciton, kiam oni anoncis ke Duolingo kreos kurson por lerni Esperanton. G\u0302i estis (kaj ankorau\u0306 estas) la plej populara retejo por lingvolernado en la mondo, kun plurdekmilionoj da uzantoj, do oni vidis tion kiel grandegan levig\u0302on por nia lingvo. Oni kampanjis longe por tiu agnosko, simile kiel antau\u0306aj generacioj kampanjis por la agnosko c\u0302e la UN. Oni parolis pri nova epoko por Esperanto, kaj ni ekscitite demandis unu la alian, kiom da novaj lernantoj venos. C\u0302u centmilo? C\u0302u miliono? Ec\u0302 se nur eta kvanto el la lernantoj alig\u0302us al UEA, tiu multobligus sian membraron. C\u0302i tiu ondego da novaj homoj revivigos la movadon!"}, {"text_idx": "#000002", "text": "Mi estis unu el tiuj entuziasmuloj kaj atendis ian \u201cgrandegan salton antau\u0306en\u201d. Mi komencis lerni Esperanton en 2014 per malnova lernolibro eldonita en 1907, kiun mi trovis senpage interrete, kaj per la retejo Lernu.net (kiu jam tiam estis malnovstila). Do, mi g\u0302ojis kiam aperis en 2015 kurso kun bela stilo, moderna aspekto, buntaj koloroj \u2013 en retejo jam tre konata kun milionoj da membroj. Jen la perfekta reklamo por la lingvo, reklamo kiu montras g\u0302in en moderna maniero, egale kun lingvoj kun dekmilionoj da parolantoj. Do, ankau\u0306 mi mem uzis Duolingon kaj certis pri la nova sento kiu en la mondon venis."}, {"text_idx": "#000003", "text": "Kvin jaroj pasis de tiam, kaj c\u0302u la esperoj realig\u0302is? Duolingo ne plu publikigas kiom da homoj entute uzas g\u0302iajn kursojn, nur la nombron de la \u201caktivaj lernantoj\u201d, sed post mia peto, oni donis tiun informon al mi."}, {"text_idx": "#000004", "text": "Lau\u0306 Duolingo, entute 2,8 milionoj da homoj uzis la kursojn por lerni Esperanton, 1,6 milionoj per la angla, 871.000 per la hispana kaj 376.000 per la portugala (tiuj nombroj ne estas tute precizaj, pro rondigo). Tio estas kiom da homoj komencis la kurson, sed ne kiom finis la kurson \u2013 bedau\u0306rinde Duolingo ne publikigas tiun nombron. La plej grava demando estas: Kiu elcentaj\u0302o de la homoj finis la kurson? C\u0302u kvarono? Dekono? Centono? Mi kontaktis la kontribuantojn, la volontulojn kiuj helpis krei la kurson, sed ankau\u0306 ili ne scias. La sola statistiko estas el 2016, kiam c\u0302irkau\u0306 3 procentoj el la homoj finis la kurson, sed tiu estis malpreciza konjekto, kiam la kurso estis nova."}, {"text_idx": "#000005", "text": "Do, kiom el la preskau\u0306 3 milionoj da lernantoj ig\u0302is esperantistoj? Mi dividas ilin en kvar kategoriojn."}, {"text_idx": "#000006", "text": "Unue estas la scivolemuloj. Ili ne vere volas lerni Esperanton, sed simple volas vidi kiel la lingvo kaj la kurso aspektas. Ekzemple, mia patrino faris du au\u0306 tri lecionojn pro scivolemo, sed s\u0302i neniam serioze provis lerni la lingvon. Mi mem faris unu lecionon de la dana, c\u0302ar mi estis scivola pri la lingvo de mia praavo, sed kiam mi vidis kiel malfacila g\u0302i estas, mi forkuris."}, {"text_idx": "#000007", "text": "La dua grupo estas la kolektemuloj. Ili kolektas lingvojn por fanfaroni kaj imponi aliajn homojn (kaj sin mem), ne c\u0302ar ili vere volas uzi g\u0302in. Duolingo donas s\u0302ildon al vi por c\u0302iu lingvo kiun vi komencas lerni, kaj iuj kolektas ilin kvazau\u0306 ili estus premio. Mi ofte vidas homojn kun dek au\u0306 ec\u0302 dudek s\u0302ildoj, sed kompreneble ili ne povas bone paroli tiom da lingvoj. Se oni iras al la diskutejo de Duolingo, la profiloj kun malpli ol 5 lingvoj aspektas malplenaj. Iuj nur komencas la kurson, sed aliaj volas fanfaroni pri tio kiom da kursoj ili finis. Sed ec\u0302 kiam ili finas la kurson, ili ne multe uzas la lingvon, c\u0302ar ili tuj komencas novan kurson por alia lingvo."}, {"text_idx": "#000008", "text": "Jen ekzemplo de iuj \u201ckolektemuloj\u201d \u2013 ili havas s\u0302ildojn por multaj lingvoj (inkluzive Esperanton) sed c\u0302u ili vere scipovas tiom da lingvoj?"}, {"text_idx": "#000009", "text": "La tria grupo estas la komencantoj. Ili vere volas lerni la lingvon kaj efektive studas g\u0302in. Sed mankas al ili la tempo au\u0306 motivo por fini la kurson. Eble ili devas labori, studi, zorgi sian familion, amikojn kaj aliajn s\u0302atokupojn. Eble ili revenos al la lingvo post monatoj au\u0306 jaroj, sed nun ili estas tro okupataj. Eble ili perdis intereson pri la lingvo kaj g\u0302i ne plu plac\u0302as al ili. Eble ili au\u0306dis ke Esperanto estas facila lingvo, sed ne sciis ke \u201cfacila\u201d ne signifas \u201csenpena\u201d kaj rezignis kiam g\u0302i ig\u0302is pli malfacila ol ili atendis. Eble ili ne s\u0302atis la metodojn de Duolingo kaj foriris por uzi alian retejon au\u0306 metodon."}, {"text_idx": "#000010", "text": "Kaj la kvara grupo estas la esperantistoj. Ili estas la homoj kiuj faris la kurson g\u0302is la fino kaj dau\u0306rigis sian lernadon poste. Ili ne nur lernis la lingvon sed ankau\u0306 uzas g\u0302in, por legi, au\u0306skulti, rigardi filmetojn ktp. Eble ili alig\u0302as al grupoj de esperantistoj (interrete au\u0306 vera-vive), iris al renkontig\u0302oj kaj anig\u0302is en la movado. Tiu estas la celgrupo, tiun ni volas kaj atendis."}, {"text_idx": "#000011", "text": "Do kiom da homoj estas en c\u0302iu kategorio? Mi konjektas ke la plej granda grupo estas la scivolemuloj, c\u0302ar tiu grupo postulas malplej multe da tempo kaj energio, kaj la plej malgranda grupo estas la esperantistoj, pro la malaj kialoj. Sed kiom granda estas la esperantista grupo? Ec\u0302 se g\u0302i estas nur unu procento el la 2,8 milionoj da uzantoj, tio estas 28.000 homoj. Imagu se 28.000 homoj alig\u0302us al la movado."}, {"text_idx": "#000012", "text": "En 2019, UEA havis nur 4.162 individuajn membrojn, do tiu estus okobla kresko al 32.000 membroj. TEJO havis 593 individuajn membrojn, do la alig\u0302o de ec\u0302 unu au\u0306 du mil novaj membroj, tute s\u0302ang\u0302us g\u0302in. Se nur unu procento el la Duolinganoj alig\u0302us al la movado, tio levus g\u0302in al la plej alta nivelo en la tuta historio de nia komunumo. La plej alta rekordo por individuaj membroj estas c\u0302irkau\u0306 8.000 por UEA kaj 900 por TEJO, kaj tio estus facile superebla per nur eta elcentaj\u0302o el la Duolinganoj."}, {"text_idx": "#000014", "text": "Eble la Duolinganoj ne volas alig\u0302i al la tradiciaj asocioj, sed ankau\u0306 la c\u0302efaj kongresoj ne spertis kreskon. Malfacilas kompari la kvanton de la alig\u0302oj c\u0302e la Universalaj Kongresoj pro la malsimilecoj inter la landoj, sed oni ne vidas grandan s\u0302ang\u0302on. Ekde la nekutime granda centa kongreso en 2015, la kongresoj havas 900-1.600 partoprenantojn, sed inter 2000-2009 ili allogis 1200-2400 homojn. La plej granda IJK dum la pasinta jardeko ne estis en la epoko de Duolingo, sed en 2011 (Ukrainio kun 311 alig\u0302intoj), kaj en 2000-2009 okazis sep kongresoj ec\u0302 pli grandaj. La IJK de 2019 kaj tiu de 2015 havis precize la saman kvanton de alig\u0302intoj (291) \u2013 do c\u0302u Duolingo donis nulan kreskon?"}, {"text_idx": "#000015", "text": "Sed neniu el la grandaj internaciaj kongresoj spertis grandan kreskon, kaj ili c\u0302iuj allogas pli-malpli la saman kvanton da partoprenantoj kiel antau\u0306 ol la Duolingo kursoj aperis. IJF, JES, NR kaj la SAT-kongresoj ne vere kreskis, kaj SES (kiun oni supozus la plej alloga por komencantoj) fakte malkreskis. La alig\u0302o de ec\u0302 100 novaj homoj estus granda diferenco por ili, kaj oni pensus ke el la 2,8 milionoj da homoj devus esti almenau\u0306 100 kiuj irus al kongreso, c\u0302u ne?"}, {"text_idx": "#000016", "text": "Sed eble la komencantoj prifajfas asociojn kaj kongresojn kaj uzas la lingvon por aliaj aferoj. Tamen, por kio? Estas interretaj grupoj c\u0302e fejsbuko, tvitero, redito, telegramo, sed tiuj havas nur centojn da aktivaj homoj. Ne estas multaj aktivaj blogistoj, podkastistoj au\u0306 jutubistoj (kvin au\u0306 malpli). La vendado de libroj kaj muziko ne multe s\u0302ang\u0302ig\u0302is, kaj mi ne vidas ian signon ke la produktado de tiuj kreskis. Do, c\u0302u estas iu ajn s\u0302ang\u0302o en Esperantujo pro Duolingo? C\u0302u la miloj da lernantoj ne influis la movadon? C\u0302u ili ne uzas la lingvon? Kie estas la Duolinganoj?"}, {"text_idx": "#000017", "text": "Certe estas ekzemploj de esperantistoj kiuj lernis pro Duolingo. Mi konas kelkajn homojn kiuj nun estas tre aktivaj en la movado (iuj ec\u0302 ig\u0302is estraranoj de TEJO) kaj lernis c\u0302efe per Duolingo. Sed unuopaj ekzemploj ne estas fidindaj kaj ne informas nin pri la tuta movado. C\u0302u tiuj homoj aktivig\u0302us ankau\u0306 se la Duolingo-kursoj ne ekzistus, c\u0302u ili uzus alian retejon?"}, {"text_idx": "#000018", "text": "Anekdote, mi povas diri ke estas miloj da Duolingo-lernantoj en Irlando, sed dau\u0306re nur unu esperanta klubo, kaj tiu ne kreskis dum la pasintaj kvin jaroj, g\u0302i dau\u0306re havas malpli ol dek aktivajn membrojn, plejparte maljunulojn kiuj ne uzis Duolingon. Eble Esperantujo malkreskus ec\u0302 pli sen Duolingo, kaj eble aliaj faktoj influas la kreskon de la movado pli ol Duolingo. Do certe ekzistas esperantistoj kiuj lernis per Duolingo, sed la movado ne estas pli granda nun ol antau\u0306 la lanc\u0302o de la unua kurso. Kial ne?"}, {"text_idx": "#000019", "text": "Eble Duolingo kulpas. Duolingo estas la plej populara retejo por lerni Esperanton, sed c\u0302u g\u0302i estas la plej bona? G\u0302i estas populara c\u0302ar g\u0302i \u201cludigas\u201d la lernadon de lingvoj. La retejo enhavas brilajn, buntajn kolorojn, oni gajnas poentojn, atingas nivelojn, partoprenas konkursojn, gajnas premiojn, komparas sin kun amikoj ktp."}, {"text_idx": "#000020", "text": "Tio certe estas pli amuza ol tradiciaj lerniloj kaj eble instigas pli da aktivado, sed c\u0302u oni vere lernas? Mi rimarkis kelkfoje ke kiam mi uzis g\u0302in, mi pensis pli pri la gajnado de poentoj ol pri lernado de la lingvo. Mi iris rapide tra la lecionoj por atingi pli altan nivelon, anstatau\u0306 certigi ke mi komprenis la aferon. Oni povas facile pensi ne pri la plej bona maniero lerni la lingvon, sed kiel plej bone akiri poentojn."}, {"text_idx": "#000021", "text": "Mi opinias ke Duolingo estas \u201cpli-ol-nenia\u201d lernilo. G\u0302ia celgrupo c\u0302efe estas homoj kiuj ne alkutimig\u0302is al lingvolernado kaj probable ne studus sen forta instigo. G\u0302i estas plej tau\u0306ga por homoj kiuj estas tro okupitaj au\u0306 nemotivitaj por pasigi pli ol 15 minutojn studante. Tial la pos\u0302telefona aplikaj\u0302o estas tiel populara, oni povas rapide \u201cludi\u201d vian lingvon sen granda peno, kvankam la aplikaj\u0302o ne enhavas la klarigojn kaj la puzloj estas multe pli facilaj."}, {"text_idx": "#000022", "text": "Duolingo rekompencas lernantojn tre facile kaj ofte, sed eble tro facile. Oni povas elekti kiom multe oni volas lerni c\u0302iutage, sed la plej alta nivelo estas nur 15 minutoj c\u0302iutage. Pro tio, oni povus studi dum nur 15 minutoj kaj pensi \u201ctiom sufic\u0302as por hodiau\u0306, mi studis jam sufic\u0302e.\u201d Sed c\u0302u tiuj homoj vere progresas en sia lernado au\u0306 c\u0302u oni nur donas la s\u0302ajnigan impreson de progreso?"}, {"text_idx": "#000023", "text": "Do, se Duolingo portis Esperanton al nova epoko, kie estas la Duolinganoj? Kie estas la miloj da novaj esperantistoj? Oni ne vidas ilin en la asocioj, kongresoj, vendejoj au\u0306 la interreto. C\u0302u kvin jaroj ne estas sufic\u0302e da tempo por vidi ec\u0302 la komencon de kresko? Kie estas la ondo da novuloj? Ni atendis grandegan salton antau\u0306en, sed ni ankorau\u0306 staras en la sama loko."}, {"text_idx": "#000024", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000025", "text": "Kirill S\u0302vedov: \u201cDirektu la agadon eksteren\u201d"}, {"text_idx": "#000026", "text": "Reta enketo de UN kalkulas esperantistojn"}, {"text_idx": "#000027", "text": "Tre bona artikolo. Chu la grandega plimulto de la Esperanto-Duolinganoj eble estas tie, kie estas la grandega plimulto de la du milionoj da Esperanto-parolantoj ekzistantaj lau Vikipedio, t. e. en la dezir-pensado de influ-havaj troigemuloj?"}, {"text_idx": "#000028", "text": "mi volas doni la malan ekzemplon. la londona Esperanto-klubo revivig\u0302as danke al Duolingo.c\u0302iusemajne aperas unu au\u0306 du novaj homoj, kiuj eklernis en Duolingo kaj nun vere volas lerni la lingvon kaj paroli kun aliaj homoj. ne c\u0302iuj restas, sed parto ja restas por la normalaj c\u0302iusemajnaj kursoj kaj kunvenoj. ne estis granda eksplodo sed nun tri kursoj havas 5 g\u0302is 10 lernantojn. krome por atingi tiun rezulton oni bezonis multegan praktikan laboron: serc\u0302i kursejon, krei ret-pag\u0302on, anonci pri g\u0302i, anonci en Meet up, krei eventojn en Duolingo, g\u0302entile kaj akcepteme rilati al la novaj venintoj, ktp.Sed alig\u0302ado estas alia afero. Ne estas facile konvinki ilin alig\u0302i al la loka klubo por ne paroli pri la landa asocio, TEJO kJ UEA. Temas pri malproksimaj aferoj, kiuj ne havas grandan signifon por ili. post unu jaro da c\u0302eestado en la klubo ili pretas alig\u0302i al la loka klubo [tre malalta kotizo] post du jaroj ili komencas flareti la kursojn organizatajn de la landa asocio, post tri jaroj kelkaj vojag\u0302as al iternaciaj kursoj [grezijono kaj SES] kun repago de la kostoj fafre de la brita asocio. se oni ne faras tiom da organiza laboro, oni ne povas allogi ec\u0302 parteton de la Duolinganoj."}, {"text_idx": "#000029", "text": "La Duolinguo-kurso mem ac\u0302as, tio estas mia opinio. Esperanto estas lingvo malkiel la angla aux la hispana; Esperanto estas pli rapide lernebla, tial iu Esperantokurso devas esti speciala. Tamen Duolinguo uzis sian bazan modelon. Endas iri en \"tips and notes\" [konsiloj kaj notoj] por lerni la Esperantlingvan abocon! Certe iri tien ne estas evidentaj\u0302o por multe da lernantoj."}, {"text_idx": "#000030", "text": "Komencantoj kiuj legas min uzante tradukilon, jen du pli bonaj kursoj (miaopinie): kaj "}, {"text_idx": "#000031", "text": "Mi finis la kurson. Mi pensas ke la voc\u0302registroj en la kurso estas bonkvalitaj sed la problemo estas ke la frazoj estas g\u0302enerale tre longaj kompare al aliaj kursoj. Pli longaj frazoj signifas pli da energio kaj tempo. Tion ne s\u0302atas komencantoj."}, {"text_idx": "#000032", "text": "Mi nepre malkonsentas. Mi lernis Esperanton per Duolingo kaj per la malnova Lernu en 2016. La nuna versio de Lernu estas tute ne tau\u0306ga al komencantoj. G\u0302i prezantas tro multe da vortoj (kiuj vere ne estas utilaj \u201dkus\u0302as\u201d, \u201ds\u0302ranko\u201d, \u201dlito\u201d ktp. kiam oni j\u0302us eklernis Esperanton) kaj la komencantoj perdas en la arbaro de vortoj. La 12 taga kurso estas iom pli bona, sed suferas pro la samaj problemoj.\nTamen nek Duolingo estas perfekta. La nuntempaj s\u0302ang\u0302oj en la kurso mem igis g\u0302in tro malfacila en la fina parto. Cetere kelkaj aj\u0302oj estas iom troaj (ekzemple la alfabeto ne vere meritas tiom da atento)."}, {"text_idx": "#000033", "text": "Do mi kutime konsilas, ke oni komencu per Duolingo kaj post unu au\u0306 du semajnoj uzu la 12tagan au\u0306 lernu-n."}, {"text_idx": "#000034", "text": "Pri mi: Mi instruas Esperanton al entuziasmuloj kaj al lingvo-ekzamenontoj ankau\u0306 mi instruas en mezlernejo la anglan."}, {"text_idx": "#000035", "text": "> G\u0302i prezantas tro multe da vortoj (kiuj vere ne estas utilaj \u201dkus\u0302as\u201d, \u201ds\u0302ranko\u201d, \u201dlito\u201d ktp. kiam oni j\u0302us eklernis Esperanton) kaj la komencantoj perdas en la arbaro de vortoj. La 12 taga kurso estas iom pli bona, sed suferas pro la samaj problemoj."}, {"text_idx": "#000036", "text": "Mi lernis Esperanton lau\u0306 maniero iom eksmoda: mi unue legis la 16-regulan gramatikon, poste klopodis spertig\u0302i per parolado en babilejoj, voc\u0302aj konversacioj, finfine renkontig\u0302oj, ktp.. Certe ec\u0302 pli facile kaj bone mi lernus se mi legus ankau\u0306 la Ekzercaron tiam, sed mi uzis pli-malpli ekvivalencajn tekstojn, la Biblion kaj Proverbaron, por trovi la kutimajn manierojn diri aferojn. Kaj kiam mi eraris, au\u0306 uzis arkaikaj\u0302ojn, au\u0306 misinterpretis esprimon, oni diris tion al mi."}, {"text_idx": "#000037", "text": "Certe estas bone lau\u0306eble plej rapide enkonduki al lernantoj la tutan gramatikon, poste rafini iliajn lertaj\u0302ojn kun la vortoprovizo ktp., c\u0302u ne? Mi ne komprenas, kial kursoj ne klopodas lau\u0306 eble plej tuje instrui al komencantoj la simplan gramatikon plus la vortofaraj povoj. En la c\u0302iutaga uzado, plej ofte sufic\u0302as koni la radikon skrib/i kaj la sufikson -ilo, sen la devo koni \"plumon,\" \"krajonon,\" ktp. Sed eble la metodo, lau\u0306 kiu mi lernis, ne konvenas al la plimulto."}, {"text_idx": "#000038", "text": "Kanjo: \"Certe estas bone lau\u0306eble plej rapide enkonduki al lernantoj la tutan gramatikon, poste rafini iliajn lertaj\u0302ojn kun la vortoprovizo ktp., c\u0302u ne?\"\nUnu ebla klarigo estas en figurajho 1 de la blogero \"Chu estighos 'Angleranto'?\""}, {"text_idx": "#000039", "text": "Jen mia opinio: ne estas tro malfrue! Ni ankoraux povas plibonigi tiun situacion.\nElprovitaj esperantistoj devos iri helpi komencantojn en la forumoj de la venantaj kursoj en la franca kaj en la c\u0302ina."}, {"text_idx": "#000040", "text": "Ili devos esti c\u0302iforume ofte. Ili devos uzi la ilojn, kiuj jam ekzistas en Esperantujo. Mi pensas pri uea.facila . Multaj komencantoj neniam auxdis pri g\u0302i!\nAgadi rete estas nun certe pli grava ol agadi en la \"reala mondo\"."}, {"text_idx": "#000041", "text": "Mi komprenas tiun vidpunkton, sed ne tute konsentas. Iel ajn, estas neniu datumo por tio kion mi diros. Mi pensas ke multaj homoj faris la kurson, sed poste, ili ne interesig\u0302as pri partopreno \"la movadon\". Cetere, la nunaj serc\u0302iloj (c\u0302efe Google) tro gravig\u0302as la lingvo de la uzanto, do estas multe pli facile trovi informon PRI Esperanto, sed ne EN Esperanto. Tiel, la antau\u0306jug\u0302o de senutileco kaj \"neniu parolas g\u0302in\" dau\u0306rigas, ec\u0302 por tiuj kiuj eklernis."}, {"text_idx": "#000042", "text": "Vere bona artikolo Robert, Dankon.\nSaman pripensadon meritas ankau\u0306 la facebook'a grupo \"Duolingo Esperanto Learners\" kun pli ol 12.5 mil membroj.\nC\u0302u nur pliaj 12 mil esperantistoj ne sufic\u0302us por Esperantujo?\nKiom da veraj esperantistoj tiu c\u0302i grupo diplomigis? C\u0302u cent? C\u0302u ducent?"}, {"text_idx": "#000043", "text": "La grupo en Fejsbuko \"Duolingo Esperanto Learners\" havas tute aliajn celojn, inter kiuj ne estas \"diplomigi\" homojn. G\u0302i estas kroma helpejo por homoj kiuj uzas la Duolingo-kurson (kaj aliajn kursojn kaj materialojn)."}, {"text_idx": "#000044", "text": "Bona demando, tamen, estus kiom da homoj sukcesis pri la KER-ekzamenoj dank' al Duolingo. Ne estas eble scii, kaj plej vers\u0302ajne iu kiu sukcesas pri KER uzis aliajn materialojn kaj metodojn ol nur Duolingo."}, {"text_idx": "#000045", "text": "La 12,5 mil membroj estas la rezulto de konstanta, dau\u0306ra, sed malrapida kreskado. Novaj homoj alig\u0302as, malnovaj homoj restas. G\u0302uste nun alig\u0302as 5-10 homoj preskau\u0306 c\u0302iutage."}, {"text_idx": "#000047", "text": "C\u0302u vere estas nur malpli ol 5 regulaj blogistoj kaj jutubistoj? Se oni rigardas Tubaron au\u0306 Blogaron s\u0302ajnas ke estas multe pli da regulaj kontribuantoj."}, {"text_idx": "#000048", "text": "Tubaro certe havas multajn filmetojn, sed malmultaj estas altkvalite (au\u0306 ec\u0302 en Esperanto) kaj de regularaj kontribuantoj. Se ni difinas regulara jutubisto kiel iu kiu kreis filmetojn por pli ol 3 monatoj kaj afis\u0302is almenau\u0306 unufoje dum la pasinta monato (en Esperanto kompreneble), kiom da homoj estas?"}, {"text_idx": "#000049", "text": "\u2013 Evildea (kvankam li ne afis\u0302is dum la pasinta monato)\n\u2013 Alex Miller (kvankam lia kanalo c\u0302efe estas en la angla)\n\u2013 Keep It Simple Esperanto"}, {"text_idx": "#000051", "text": "Kaj la sama demando por blogistoj?"}, {"text_idx": "#000056", "text": "La vera esperantisto ighas nur kiam li renkontighas kun alia viva esperantisto. Lingvo esas komunikilo inter almenau du homoj, sed ne kun si mem. Oni devas laueble frue havi aktivan sperton komuniki kun aliaj. Tiusence sufichas scii malmulte da lingvo sed tuj uzebla. Ghuste en tio estas avantagho de E ke eblas komuniki plej elemente kun aliulo jam post lernado de iom pli ol 100 plej oftaj morfemoj. La lernanto kiu komencas lerni pro scivolemo (granda plimulto de duolinganoj), devas laueble urghe konvinkighi ke ekzistas homoj alilande kun kiuj eblas komuniki. Sekve por tio estas bezonataj du kondichoj: kurso kiu bazighas je minimumo de plej oftaj morfemoj kaj sistemo kontakti aliulojn (laueble lingve samnivelajn). La unua kondicho jam estas plenumita: ekzistas du kursoj bazitaj je studo de morfemofteco en E ( kaj Multlingva Akcelilo kiu trovighas je la pagharo de lernu.net /eo/instruado). La dua kondicho ne estas plenumita. Nur tre minimume en kelkaj kluboj kiel la londona, sed tion devus organizi tutmonde UEA kiu per la lokaj kluboj sekvos komencantojn en tiuj du lernlokoj kaj tuj ofertos al ili homajn kontaktojn au mem gvidus helpus al tiuj komencantoj uzi la lingvon kun iu el la klubmembroj au ligos ilin kun novlernantoj kiel en Londono. Oni devas atenti ke gejunuloj havas nenion komunan kun maljunuloj kaj ne atendu ke iu junulo restos an E-societo kun nuraj maljunuloj). Evoluigi tian socian reton signifus multjatan malfacilan organizan laboron. Kaj duolingo tute ne estas tio. Lerni per kurso kiu dum mallonga tempo ofertas lingvon kun du mil vortoj ne povas havi sukceson en senco de aligho de novaj membroj al iu asocio au klubo kiel la artikolisto tre bone montris. Krome nepre necesas diskonigi la fakton ke tiuj du kursoj estas la nuraj konvenaj \u2013 la unua por plenkreskuloj, la dua por infanoj . La dua estas ankau ege ilustrita kaj alloga."}, {"text_idx": "#000057", "text": "Kiom da homoj, kiuj eklernis la francan pere de Duolingo dum la pasintaj kvin jaroj, farig\u0302is 'francistoj' kaj kontribuas al la progreso de la franca lingvo, c\u0302iutage legas librojn francajn, ofte spektas francajn blogojn, vizitas siajn lokajn franclingvajn klubojn, vojag\u0302as c\u0302iujare al Francujo por siaj somerferioj kaj piule c\u0302eestas franclingvajn pilgrimadajn kongresojn?\nOni tro atendis/as de Duolingo. Multe pli da laboro estas bezonata por ke la Duolinganoj farig\u0302os movadanoj."}, {"text_idx": "#000059", "text": "Mi komencis lerni Esperanton en decembro 2017, precipe per Duolingo, sed ankau\u0306 per reserc\u0302ado pri miaj demandoj kaj demandado en la fejsbuka grupo de lernantoj. De post mia ekstudo, mi fondis Esperantisto-klubon en mia urbo, el kies, partoprenantoj preskau\u0306 c\u0302iuj uzas Duolingon kiel au\u0306 sian c\u0302efan rimedon au\u0306 unu el pluraj. Tamen, ni apenau\u0306 iris al aliaj pli grandaj Esperanto-eventoj. Ec\u0302 mi kaj mia edzino nur iris al unu loka kongresa, kiam ni vizitis Japanion ferie. Ni estis ironta al la nacia kongreso c\u0302i-jare sed g\u0302i estas nuligita pro la koronaviruso, do nun la unua kongreso, kiun mi intencas c\u0302eesti, estas la 2021 Universala Kongreso en Belfasto. Tial, dum preskau\u0306 la unuaj kvar jaroj, en kiu mi estas esperantisto, mi ne montrig\u0302as en la c\u0302eesta statistiko. Plie, eblas, ke Duolingo ne multe pliigis la kvanton de lernantoj, sed anstatau\u0306e lernantoj, kiuj lernus per aliaj rimedoj, lernas duolinge, au\u0306 plene au\u0306 parte."}, {"text_idx": "#000060", "text": "Eble ni ne havas sufic\u0302ajn datumojn por prijug\u0302i la situacion. Ni kalkulu: Eble ekzistas nombro inter 100.000 kaj 500.000 homoj, kiuj dum la lastaj 12 monatoj iel ajn uzis Esperanton, simile nun kiel antau\u0306 kvin jaroj, antau\u0306 Duolingo. Por simpligi la kalkuladon ni prenu 100.000. Eble la homoj restas mezume 10 jarojn (malfacile diri). Tiam por konstanta stato jare aldonig\u0302is kaj -as 10.000. Ili venis kaj venas iel ajn \u2013 per amikoj, artikoloj, interretaj informoj... Supozeble hodiau\u0306 multaj komencantoj uzas Duolingon, kiel vi. Se Duolingo kreas kreskon, tiam eble nun alvenas jare 11.000 homoj; tio signifus belajn +10 % c\u0302e la nombro de novuloj. C\u0302u estus facile tion percepti? Post 100.000 en unu jaro en la posta jaro estus 101.000. Por sekure konstati tion, necesus havi akuratecon en la proksimeco de duona procento (100.000 +- 500 kontrau\u0306 101.000 +-500). Ne eblas kalkuli la staton de Esperantujo tiel precize. Ja temas interalie pri grupoj retaj, novaj grupoj..."}, {"text_idx": "#000061", "text": "Ekzistas statistiko pri la nombro de \"oraj strigoj\" c\u0302e Duolingo (io kiel finlernintoj). Esperanto havas nun 1051, loko 15 inter la Duolingo-lingvoj, simile kiel la japana; 3,5 % de la angla (29781); Tre bele \ud83d\ude00"}, {"text_idx": "#000062", "text": "Vi parolas pri \"esperantistoj\", kie mi parolas pri Esperanto-parolantoj; ili lau\u0306 mi ne estas -istoj pri Esperanto. Vi parolas pri \"movado\", vorto kiun la Esperanto-parolantoj interpretas tre malsame, kiel montris enketo c\u0302e Facebook, . C\u0302u temas pri Esperanto-aktivuloj, Esperanto-disvastigantoj, c\u0302iuj Esperanto-parolantoj, c\u0302iuj Esperanto-organizaj\u0302oj kun la membroj, ankau\u0306 la simpatiantoj? C\u0302e vi s\u0302ajne temas pri la Esperanto-asocioj kaj ties membroj."}, {"text_idx": "#000063", "text": "Dum la lastaj jardekoj Esperantujo disig\u0302is de la asocioj. Multaj asocioj ne plu sukcesas surmerkatigi siajn kursojn, do la novuloj ne plu postkurse membrig\u0302as. La merkaton transprenis Duolingo k.a. Nun Esperantujo kreskas ekster asocioj \u2013 gravege por statistiko."}, {"text_idx": "#000065", "text": "Iom prave vers\u0302ajne. La efiko estas, ke la Esperanto-parolantoj mezume estas relative toleremaj \u2013 kiu ne estas tolerema, tiu foriras, kiel vi diris, relative rapide."}, {"text_idx": "#000066", "text": "Eblas ankau\u0306 diri, ke restas nur tiuj, kiuj estas sufic\u0302e lertaj trovi inter la diversaj rondoj en Esperantujo unu au\u0306 plurajn, kie ili sentas sin bone."}, {"text_idx": "#000067", "text": "Kara, kiam unu nazio kunmang\u0302as kun nau\u0306 toleremuloj, kiom da nazioj kunmang\u0302as? Lau\u0306 la Nurembergo-procesoj, dek."}, {"text_idx": "#000070", "text": "La demando pri kial la lernantoj ne aperas partopreni en Esperantaj komunoj estas tro kompleksa, sed, se eblas lerni Esperanton en Duolingo, mi respondas jes. Mi studas Esperanto antau\u0306 jaro, c\u0302efe en Duolingo sed ankau\u0306 mi uzas \u201dDrops\u201d kaj \u201dLernu\u201d. Se mi kapablas legi vian artikolon kaj kompreni g\u0302in sufic\u0302e (kaj respondi al vi kun malgranda helpo el Google...), mi dankis al tiuj modernaj iloj. Mi volas fari du komentoj, unua, ke mi estas, kia vi diris, okupata kun multajn aliajn aferojn ( mi ag\u0302as kvardek tri jaroj, Do mi havas pluraj aferoj per zorgi), mi kredas ke ne eblas studi iu lingvo en tradicia maniero. La dua komento estas ke mi ne vekigis iu mateno kaj pensis: \u201dKial ne komenci studi Esperanto hodiau\u0306?\u201d, Mia koramikino estas esperantistoj, s\u0302i havas multajn da esperantajn librojn en nia domo, mi volas diri ke, se mi tamem interesig\u0302as lerni la lingvon, mi dankas s\u0302in. Modernaj iloj sen instigo, ne sufic\u0302as. Multa instigo sen modernaj iloj, ankau\u0306 ne sufic\u0302as."}, {"text_idx": "#000071", "text": "La plejparto de la homoj kiuj lernas Esperanto per Duolingo ne volas paroli PRI Esperanto, ili volas uzi Esperanton por iliaj normalaj vivoj. Ni bezonas pli da \"neesperanta\" enhavo en esperanto kiel Global Voices, Vikinovajoj, esperanto.blog , Evildea, la Kern.Punkto Podkasto k.t.p. Fakte mi preskau\u0306 nur uzas tiajn enhavojn."}, {"text_idx": "#000072", "text": "S\u0302ajnas al mi ke jam pasis sufic\u0302e da tempo por vidi la efikon de kurso de Esperanto en Duolingo. G\u0302i restos ilo kiu iomete helpos reklami la lingvon, sed ne multe pli ol tio. Espereble g\u0302i faros tion dum longa tempo. Mi mem eklernis per g\u0302i, kaj finis la kurson, sed rapide transiris al aliaj rimedoj. Do la efiko ne estas nula, sed tute ne estis revolucio por la movado. Certe estas tre bone ke Esperanto trovig\u0302as inter la lingvoj lerneblaj per Duolingo."}, {"text_idx": "#000073", "text": "Dankon pro la bezonata analizo, Robert. Mia opinio, kiel monda ambasadoro de Duolingo en Kolombio, estas, ke... ni c\u0302iuj devas okazigi Duolingajn eventojn! Kompreneble, faru tion post c\u0302i-prisana krizo, ne tuj. Mi kaj miaj kunlaborantoj c\u0302e la Duolingaj eventoj en Bogoto rimarkas ec\u0302, ke la novuloj en Esperantujo, kiuj alvenas al tiuj eventoj, estas pli allogaj ol la kutimaj krokodilanoj en niaj tradiciaj kursoj, tial ke homoj, kiuj iras al Duolingaj eventoj jam supozas, ke c\u0302io okazos en Esperanto kaj evitas la nacian lingvon (niakaze, la hispanan). Poste, se ni (r)estas \"bonaj samaritanoj\", tiuj duolinganoj volonte aldonig\u0302as al niaj asociaj agadoj. Temas pri bone bonvenigi la novulojn."}, {"text_idx": "#000074", "text": "Pri la demando, c\u0302u oni vere lernas per tiu metodo: jes ja! Fakte iu ajn metodo de Esperanto estas efektiva. En nia asocio, Esperanto-instruistoj akompanas tiu metodon per paga 8 sesia kurso. G\u0302i estas la plej bezonata kaj efika afero. La pasivaj\u0302o ig\u0302u aktivaj\u0302o montrante, ke ja parto de la loka log\u0302antaro uzas Esperanton ne nur per Duolingo-ludoj. C\u0302erpu el tiu komunumo, partoprenu, kaj apogu g\u0302in. Se Zamenhof estus sciinta, ke io tia, kia Duolingo iam estis ekzistonta, li eble, krom esti disdoninta la famajn s\u0302lipojn dirintajn \"se miliono lernos g\u0302in, ankau\u0306 mi\", li disdonus nun la mesag\u0302on \"c\u0302ar Duolingo por Esperanto superis unu milionon, mi okazigos Duolingan Esperanto-eventon en mia urb(et)o\". Ni ne atendu, ke Duolingo sole faru la tutan laboron. Al ili ni jam danku kaj dankadu. Ho jes, kaj kiel en kanzono de la Paf-Klik: \"forgesu, vekig\u0302u!\": Esperanto (felic\u0302e) ne plu bezonas la movadon por ekzisti."}, {"text_idx": "#000076", "text": "Nu, mi lernis Esperanton iome antau\u0306 kelkaj jaroj, ke ne uzis g\u0302in. Mi relernis per duolingo kaj lernu, kaj finfine alig\u0302is klubon, kaj provis vere uzi la lingvon. Tiu lasta estas, por mi, multe pli malfacile, c\u0302ar mi (kompreneble) ne povis fari g\u0302in sole."}, {"text_idx": "#000077", "text": "Kio nun? Mi povus alig\u0302i al UEA au\u0306 io, sed kial? Mi multe volas ke la mondo Esperantig\u0302u, sed mi ne interesig\u0302as pri la politikon de la movado. Mi subtenos iun kiu havas planan por disvastigi Esperanton, au plibonigi g\u0302ian oficialan staton ie, sed tio estas la limo. Mi volas uzi g\u0302in por mia vivo, ne nur por esti movadano."}, {"text_idx": "#000078", "text": "Do, denove, kio nun? Mi opinias ke unu problemo estas ke ne ekzistas multo en la mondo kiu tuj donas g\u0302ojon al novaj Esperantistoj. Ne estas tre facile trovi bonkvalitajn kinaj\u0302ojn au\u0306 librojn. Ne estas retejoj (kiun mi konas) kiu rapide kreis en mi la penson \"mi havas pli da g\u0302ojo nun, c\u0302ar mi Esperantig\u0302is.\" Sen tio, estas tre facile tuj movig\u0302i al aliaj aferoj, au\u0306 per Duolingo al aliaj lingvoj."}, {"text_idx": "#000079", "text": "Kaj certe Duolingo ne multe helpas tiel. Mi ne trovas ke g\u0302i bone inspiras pri la libereco kion Esperanto povas doni. G\u0302i ne donas la ideon ke Esperanto estas io kiun oni povas g\u0302ui kaj uzi por esti pli felic\u0302a. Mi ne havas precizajn ideojn pri kiel s\u0302ang\u0302i tion, sed mi pensas ke certe povus esti kurso kiu estas pli inspiranta. Kaj post/dum tiu kurso, se estus aferoj kiu vere kaptas la imagon, eble tiam oni finus kun la sento ke Esperanto povas s\u0302ang\u0302i c\u0302ion."}, {"text_idx": "#000080", "text": "Eble unua paso estus simple krei retejon kiu enhavas nur ideoj pri kion fari kun Esperanto?"}, {"text_idx": "#000081", "text": "\"Mi ne trovas ke g\u0302i bone inspiras pri la libereco kion Esperanto povas doni.\" Prave."}, {"text_idx": "#000082", "text": "Tia retejo jam ekzistas: esperanto.net."}, {"text_idx": "#000084", "text": "\"Mi opinias ke unu problemo estas ke ne ekzistas multo en la mondo kiu tuj donas g\u0302ojon al novaj Esperantistoj. Ne estas tre facile trovi bonkvalitajn kinaj\u0302ojn au\u0306 librojn. Ne estas retejoj (kiun mi konas) kiu rapide kreis en mi la penson \"mi havas pli da g\u0302ojo nun, c\u0302ar mi Esperantig\u0302is.\" Sen tio, estas tre facile tuj movig\u0302i al aliaj aferoj, au\u0306 per Duolingo al aliaj lingvoj.\""}, {"text_idx": "#000085", "text": "Mi vidas g\u0302uste tian situacion jam mutle da jaroj, kaj ekde longa tempo strebas doni al Esperantistoj ion, kio g\u0302ojigos ilin. Vi povas konatig\u0302i kun mia aktivado, nomata Iniciato Stelaro (la ligilo estas en mia nomo supre). Jam nun oni povas trovi tie, kiel mi esperas, nemalmulte da \"bonkvalitaj kinaj\u0302oj\". Kaj unu el sekvaj pas\u0302oj planataj estas kreo de katalogo de utila Esperanta enlavo en la reto, kiu ebligos facile trovi librojn kaj aliajn atentindajn aj\u0302ojn."}, {"text_idx": "#000087", "text": "Mi komencis uzis duolingon antau\u0306 kelkaj semajnoj, unuavice por praktiki kaj plulerni la francan kaj la japanan. Tamen interesas min c\u0302u eblas lerni ankau\u0306 tute novan lingvon, kaj tian lingvon kies parencan lingvon mi ankau\u0306 ne jam konas. Tial mi elektis la kimran kaj mi trovas la metodon funkcianta simple pro multa praktiko, aparte se vi ankorau\u0306 ne scipovas la lernatan lingvon. Tamen mi jam sufic\u0302e rapide komencas senti ke necesas serc\u0302i alian materialon, vortaron, gramatikojn ktp por pluprogresi. Nu, en duolingo estas ankau\u0306 centoj da miloj da lernantoj de la kimra, skotgaela, havaja, navajoa, kaj kie estas ili. Evidente nur malmultaj finos kursojn, eble ec\u0302 ne la anglan kurson kiu estas la plej populara. kun pluraj lingvaj versioj. Krome, kvankam mia angla estas sufic\u0302e bona, ofte mi eraras pro la angla lingvo per kiu mi lernas, kaj ne pro tio, ke mi eraras en lernata lingvo."}, {"text_idx": "#000089", "text": "Koncerne la priskribitan situacion mi povas diri, ke, honeste, mi ne atendis alian rezulton. Ja oni komencas uzi ajnan lingvon nur kiam oni vidas, ke g\u0302i estas por oni utila. Kaj por ke Esperanto estu utila, devas ekzisti certaj kondic\u0302oj, kiuj ankorau\u0306 mankas. Senutilas proponi _nur_ lingvon; tio estas same kiel vendi pos\u0302telefonojn en lando, kie forestas reto de pos\u0302telefonaj stacioj. Certe, oni ac\u0302etos iom da ili, c\u0302ar oni povas uzi ilin kiel kameraojn, kalkulilojn, ludilojn k.a., tamen nombro da tia vendoj estos, kompreneble, tre malgranda."}, {"text_idx": "#000090", "text": "Por ke ajna kreita \"de nulo\" planlingvo (ne nur Esperanto) havu eblon ig\u0302i uzata vaste, oni devas fari \"pakan proponon\": la lingvo+infrastrukturo, kiu ebligos tuj uzi g\u0302in kun utilo. Kaj tian infrastrukturon neniu kreos por ni; ni mem devas fari tion. Miavide, la stituacio s\u0302ang\u0302ig\u0302os nur kiam la Esperanto-komunumo ekkonscios tion."}, {"text_idx": "#000098", "text": "Alig\u0302i al 400 aliaj abonantoj"}]